CELEX: 32010R0447
Language: bg
Date: 2010-05-21 00:00:00
Title: Регламент (ЕС) № 447/2010 на Комисията от 21 май 2010 година за обявяване продажбата на обезмаслено мляко на прах в рамките на тръжна процедура

22.5.2010   
            
            
               BG
            
            
               Официален вестник на Европейския съюз
            
            
               L 126/19
            
         РЕГЛАМЕНТ (ЕС) № 447/2010 НА КОМИСИЯТА
   от 21 май 2010 година
   за обявяване продажбата на обезмаслено мляко на прах в рамките на тръжна процедура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, букви е) и й) във връзка с член 4 от него,
   като има предвид, че:
   
               (1)
            
            
               Предвид настоящото положение на пазара на обезмаслено мляко на прах от гледна точка на търсене и цени и предвид нивото на интервенционните запаси е целесъобразно да се открие тръжна процедура за продажба на обезмаслено мляко на прах от интервенционни запаси в съответствие с Регламент (ЕС) № 1272/2009 на Комисията от 11 декември 2009 година за установяване на общи подробни правила за прилагане на Регламент (ЕО) № 1234/2007 на Съвета относно изкупуване и продаване на селскостопански продукти при публична интервенция (2).
            
         
               (2)
            
            
               С цел да се подобри управлението на продажбите от интервенционните запаси следва да се определи дата, преди която обезмасленото мляко на прах би трябвало да е постъпило на склад, за да бъде на разположение за продажба.
            
         
               (3)
            
            
               С член 40, параграф 4, буква б) от Регламент (ЕС) № 1272/2009 се предвижда необходимостта да се определят сроковете за представяне на тръжните оферти.
            
         
               (4)
            
            
               Съгласно член 45 от Регламент (ЕС) № 1272/2009 следва да бъде установен срок, в рамките на който интервенционните агенции да нотифицират Комисията за всички предложения, които отговарят на условията.
            
         
               (5)
            
            
               Предвид повишената нестабилност на пазарните цени е целесъобразно размерът на тръжната гаранция да бъде увеличен чрез дерогация от член 44, буква б) от Регламент (ЕС) № 1272/2009.
            
         
               (6)
            
            
               Управителният комитет за общата организация на селскостопанските пазари не е представил становище в срока, установен от неговия председател,
            
         ПРИЕ НАСТОЯЩИЯ РЕГЛАМЕНТ:
   Член 1
   Обхват
   Обявява се продажба на обезмаслено мляко на прах, постъпило на склад преди 1 май 2009 г., в рамките на тръжна процедура при условията, посочени в раздел III от Регламент (ЕС) № 1272/2009.
   Предложената цена трябва да бъде цената на 100 kg продукти.
   Член 2
   Дата на подаване
   1.   Срокът за подаване на оферти в отговор на индивидуалните покани за търг е 11 часа (брюкселско време) на първия и третия вторник от месеца. През август обаче той е 11 часа (брюкселско време) на четвъртия вторник, а през декември — 11 часа (брюкселско време) на втория вторник. Ако вторник е официален празничен ден, крайният срок е 11 часа (брюкселско време) на предходния работен ден.
   2.   Крайният срок за подаване на офертите по първата индивидуална покана за търг е 11 часа (брюкселско време) на 1 юни 2010 г.
   3.   Офертите се подават до интервенционните агенции (3).
   Член 3
   Нотификация до Комисията
   Предвидената в член 45 от Регламент (ЕС) № 1272/2009 нотификация се осъществява до 16 часа (брюкселско време) на крайната дата за подаване на офертите, посочена в член 2 от настоящия регламент.
   Член 4
   Дерогация
   По силата на дерогация от член 44, буква б) от Регламент (ЕС) № 1272/2009 тръжната гаранция за обезмаслено мляко на прах е 200 EUR/тон.
   Член 5
   Влизане в сила
   Настоящият регламент влиза в сила на третия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 21 май 2010 година.
      
         
            За Комисията, от името на председателя,
         
         Dacian CIOLOŞ
         
            Член на Комисията
         
      
   
   
      (1)  ОВ L 299, 16.11.2007 г., стр. 1.
   
      (2)  ОВ L 349, 29.12.2009 г., стр. 1.
   
      (3)  Адресите на интервенционните агенции могат да бъдат намерени на уебсайта на Европейската комисия CIRCA (http://circa.europa.eu/Public/irc/agri/lait/library?l=/&vm=detailed&sb=Title).